किसान नेता दलाल का दावा- जनता ने आक्रोश में कदम उठाया; खेत और सड़कें पानी में डूबे
Carrier Link Channel Broken In Sonepat  दिल्ली में पेयजल सप्लाई देने वाली करियर लिंक चैनल (CLC) बीती रात को गांव बडवासनी के पास टूट गई। नहर के पानी से खेत लबालब हैं और इनमें खड़ी फसलें तो डूब ही गई हैं, साथ ही इसे जल्द ठीक नहीं किया गया तो दिल्ली
दिल्ली में पेयजल सप्लाई देने वाली करियर लिंक चैनल (CLC) बीती रात को हरियाणा के सोनीपत में गांव बडवासनी के पास टूट गई। नहर के पानी से खेत लबालब हैं और इनमें खड़ी फसलें तो डूब ही गई हैं, साथ ही इसे जल्द ठीक नहीं किया गया तो दिल्ली के लिए भी पेयजल संकट भी गहरा सकता है। नहर टूटने के कारणों का अभी खुलासा नहीं हुआ है।
हालांकि बहादुरगढ़ में हरियाणा बंद की कॉल देने वाले किसान नेता का दावा है कि नहर तो किसानों ने तोड़ी है। दिल्ली का पानी रोका गया है। रमेश दलाल ने कहा कि जैसे कि उनको सूचना मिली है, जनता ने आक्रोश में आकर लगता है किया है। दिल्ली को पानी की सप्लाई थी। फैक्ट्स प्रशासन पता करे,लोगों में चल रही है कि आक्रोश में नहर को काटा गया है। 
सीएलसी नहर में करीब 100 फुट का कटाव हो गया है। पानी तेजी से बह रहा है। बड़वासनी गांव समेत कई गांव के क्षेत्र की खेती की जमीन और फसल जलमग्न हो गयी हैं। गोशाला में कई फुट तक पानी भरा हुआ है तो सड़कें भी पानी के कारण तालाब में तब्दील हो गई है। वही सिंचाई विभाग के अधिकारियों पर भी आरोप है कि रात को कटाव होने के बाद सिंचाई विभाग कर्मियों ने समय पर आकर सुध नहीं ली।
वहीं सड़क मार्ग भी प्रभावित हुआ है, आने वाले वाहनों को गोहाना बाइपास से ही वाहनों को रोककर रूट डायवर्ट कर आगे भेजा जा रहा है। फिलहाल 200 एकड़ से ज्यादा भूमि में पानी भरा हुआ है। ग्रामीणों का कहना है कि रात करीब ढाई बजे नहर टूट गई थी। ख़ूबडू हेड से पानी का जलस्तर कम किया गया है। दिल्ली में पेयजल संकट पर हालांकि सिंचाई विभाग का दावा है कि पानी को पश्चिमी यमुना लिंक नहर में डायवर्ट कर दिया है। जिससे दिल्ली को पूरे पानी की आपूर्ति हो सकेगी।
सीएलसी नहर रात को ढ़ाई बजे के करीब टूट गई थी। इससे पानी इतना तेजी से बहा कि कुछ ही देर में वहां चल रहा मिक्सर प्लांट, गौशाला व आस पास का पूरा एरिया पानी में डूब गया। किसानों का कहना है कि समय रहते इसकी सूचना प्रशासन को दी गई, लेकिन बचाव और राहत के कार्य सुबह दिन निकलने के बाद शुरू हो पाया।
एसडीएम राकेश संधू, डीआरओ हरिओम अत्री और सिंचाई विभाग के एसडीओ ने मौके पर पहुंच कर हालात का जायजा ललिया। फिलहाल नहर के टूटे किनारे को पाटने के लिए कर्मचारी व किसान कट्‌टों में मिट्‌टी भरने में लगे हैं, ताकि पानी के बहाव को कम कर इसे ठीक किया जा सके।